**УРОК: Правила за работа по Програмата „Научи се да даряваш”**

***Галина Даскалова, учител в ПЗГ,,Добруджа” – гр. Силистра***

***Часът е проведен в 8,,а” клас на 20.09.2018 г.***

**ЦЕЛ НА УРОКА**: Учениците да изработят самостоятелно правилата за поведение при провеждане на мероприятия и дейности по програмата, което ще стане и част от тяхното поведение в клас и училище.

**ОПИСАНИЕ:**

Занятието проведохме в класна стая на открито на място, което е изградено с доброволен труд преди по-малко от 2 месеца и е общодостъпно за целия град и хора от всички възрасти.

Предварително в среща с учениците в първия учебен ден попитах дали ще се чувстват по-комфортно ако по темата се занимаем извън класната стая и те с готовност приеха моето предложение да бъдем извън училище. По-голяма част от децата само бяха чували, но не бяха посещавали това емблематично място за града ни.

Съгласувах идеята за провеждане на изнесен урок с директора и с училищния автобус веднага след шестия час тръгнахме към „Самолета”.

На това място, където и аз положих 80 часа доброволен труд това лято се чувствах по-уверена да представя програмата, чията същност е да се научим на толерантност, инициатива, доброволчество и да разпишем правилата, по които ще работим заедно с 8 а клас.

Учениците сами предложиха всички правила, едно от момчетата изяви желание да снима, друго момче изяви желание да набере правилата и сега са закачени на таблото в класната стая. Докато формулирахме тези правила, децата изявиха желание да им помагам да научават за доброволни акции, инициативи и мероприятия, за да се включват и те.

Наблюдавах интересът им към различната обстановка и желанието да бъдат информирани за повече детайли, как и кога са се случили нещата с доброволното изграждане. Влязохме в автобуса и вълненията продължиха. На следващият ден отново поставиха темата за доброволчеството и дарителите – бяха търсили информация и коментирахме големите дарители на България днес.